  Виталий Пронин Укно азям пӧртэм пумо сяська будэтӥсько. Но соослы нимысьтыз удобрение ноку басьяме ӧвӧл. Чай куар туж иназ луэ, сяськаосты мерттыку. Горшок пыдсы нырысь ик изъёс-кӧльыос тырисько, соос вылэ - парылэм бере чай, вылаз ини сюй понӥсько. Будослэн выжыосыз будытозь-юнматозь, чай куаръёс сисьмыны кутско, будослы витамин-сиён луо. Вань сыӵе будосъёс, кудъёсызлы заварка уката пайдаё луэ. Кылсярысь, папоротниклы уг ярало вуысь но сюйысь карбонат сылалъёс. Нош чайысь куд-ог веществоос соосты небӟыто. Кофе бервылэн озьы ик кисьтасько. Номыр кышкытэз ӧвӧл, со коньыт каремын ке. Сакыр будосъёслы ватсаса сиён луоз. Нош кофе узыр калиен. Куддыръя будосъёсме сектасько минерал вуэн. Со будосъёслы кулэ луись веществоосын туж узыр, эшшо ке сюй но горшок вылэ тӧдьы извасткалы (хлор бервыллы) пуксьыны уг сёты. Кытысь ке лыдӟи вал, дорысь сяськаосты пӧзьтэм картошка, кӧжы но кеньыр вуэн кисьтаны луэ шуыса. Эскери - пайдазэ сокем ӧй шӧды. Шундыберган тысез тырылэме вань горшок пыдсы дренаж интые - кельшиз. Наталья Дулинова, Иж город  